《孤山雪霁》
明代·韩日缵

昔有林处士，云卧孤山里。叠巘阁层云，湖水清且泚。

眷言欣芳躅，触雪步遗址。高树缀琼枝，阴岩覆素芷。

久翳俄复晴，长天莹如水。清风朗山壑，澄空迥万里。

近瞩祛尘虑，远视荡秽滓。伊人不可作，于兹契玄理。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。